arnastofnun/IGC-2024 huggingface dataset:
Fyrirsagnir (BJ)

Ég hef lítinn tíma til þess að kemba veraldarvefinn á daginn og verð því að láta mér fyrirsagnir nægja og geta í eyðurnar. Nokkur dæmi:

Kannabisræktun í ósamþykktu húsnæði.

Ég ímynda mér lögregluvarðstjórann banka á dyrnar. Leðurjakkaklæddur maður kemur til dyra.

Lögregluþjónn: Gott kvöld. Nágrannar hafa kvartað undan því að héðan berist einkennileg lykt.

Hells Angels félagi: Það er langt síðan ég fór í bað …

L: Reyndu ekki að vera fyndinn við mig, góði minn. Það er best fyrir þig að segja mér strax, hvað er hér á seyði.

HA: Það þýðir greinilega ekkert að ljúga að þér. Ég er að brugga landa.

L: Já, það er nú ekki stórsynd. Við bruggum nú alltaf konan og ég. Bara svona til einkaneyslu.

HA: Nei, en ég sel framleiðsluna á skólaböllum.

L: Já, það er ágætt, aumingja menntskælingarnir hafa ekki aldur til að kaupa vín.

HA: Það er fyrst og fremst í grunnskólum.

L: Ekki hafa þau aldurinn frekar blessuð. En hvaða pillur eru þarna í glugganum?

HA: Þetta er alsæla. Líklega fimmtán milljóna virði á götunni. Litháískur vinur minn kom með þetta.

L: Það er aldrei næg sæla í veröldinni. Það er líka gott að þessir innflytjendur hafa eitthvað að gera. Svo sé ég að hér eru tælenskar stúlkur, það er gaman að því.

HA: Já, ég er með smávændi. Það koma einmitt margir kollegar þínir hingað.

L: Flott. Mér fannst alltaf þægilegast þegar maður þurfti bara að fara yfir götuna til þess að hitta Katalínu. Það er lengra að fara til þín. Mér finnst líka gott að sjá að þið eruð með plöntur undir sterkum ljósum.

HA: Það er kannabis. Svona smá heimilisiðnaður.

L: Gott að tala við menn með græna fingur. Náttúrlega öll leyfi í lagi?

HA: Nei þetta er ósamþykkt íbúð.

L: Allsherjarútkall. Ósamþykkt íbúð í Garðabæ. Sendið inn sérsveitina.

Glæsidömur á tískusýninu

Tískusýni er líklega lítil tískusýning.

Staða ríkisfjármála ekki eins góð og af er látið

Þetta er svipað og segja: Sjúklingurinn var dánari en talið var.

Skildi ekki hvers vegna ekki mátti opna glugga

Þessa kíkti ég á. Mitt Romney skilur ekki hvers vegna ekki má opna glugga á flugvélum. Hvað með það? Það höfum við Sjálfstæðismenn (tvö prósentin) aldrei skilið.

Benedikt og Helgi metnir hæfastir

Alltaf gaman þegar manns er getið í fréttum. En hvers vegna blanda Helga í þetta?

Drukkinn á dráttarvél

Alltaf flott að nota stuðla í fyrirsögn.

Þrem fréttum neðar stóð:

Eins og aka undir áhrifum

Væntanlega viðtal við dráttarvélarstjórann.

Samningsafstaða í skattamálum birt

Ég vissi ekki að maður hefði neina samningsstöðu í skattamálum, en mín afstaða til skatta er skýr.

Frosti vill leiða Framsókn í Reykjavík

Loksins fannst skýring. Flottir stuðlar.

Særður með skarð í kónganefi

Þetta fannst mér of sársaukafullt til þess að lesa.

Benedikt Jóhannesson

www.heimur.is/benedikt
Brjálaða teboðið (BJ)

Það var borð fyrir framan stjórnarráðið og páskahérinn og hattarinn sátu og drukku te. Milli þeirra var svefnrotta, steinsofandi og þeir notuðu hana eins og kodda undir olnbogana meðan þeir töluðust við yfir höfuðið á henni.

Það var nóg pláss við borðið, en þau sátu öll við eitt hornið. Þegar þeir sáu Lísu kölluðu þeir: „Ekkert pláss, ekkert pláss!“ Um leið og Lísa settist sagði hún erglega:

„Það er NÓG pláss.“

„Ég vil ekki sjá þig ef þú ert útlendingur,“ sagði hattarinn. „Nema þú sért flóttamaður, þá ertu auðvitað velkomin.“

Lísa var ekki viss um hvort hún væri flóttamaður og svaraði engu.

„Ég vil engar kerlingar við borðið“, sagði svefnrottan, en enginn vissi hvort hún talaði upp úr svefni. Hattarinn kallaði samt: „Heyr, heyr!“

„Fáðu þér vínlögg,“ sagði páskahérinn uppörvandi.

Lísa horfði yfir borðið og sá að á því var ekkert nema te. „Ég sé ekkert vín,“ sagði hún.

„Það er ekkert vín til, ég drekk ekki,“ sagði páskahérinn.

„Þá var nú ekki kurteislegt af þér að bjóða það,“ sagði Lísa reið.

„Ég var kosinn af þjóðinni og ég ákveð sjálfur hvað er kurteislegt,“ sagði páskahérinn og ropaði. „Mér finnst þú of feit.“

„Ég er ófrísk,“ sagði Lísa, en það var ósatt, enda var hún ekkert feit.

Hattarinn rétti fram hattinn og spurði opineygur: „Hvað er sambandið á milli skatta og útgjalda?“

„Loksins eitthvað skemmtilegt,“ sagði Lísa. „Ég er góð að ráða gátur.“

„Meinarðu að þú getir fundið svarið?“ spurði páskahérinn.

„Já, já,“ sagði Lísa áköf.

„Sagðu þá það sem þú meinar,“ hélt páskahérinn áfram „en vertu fljót að því, ég þarf að fara út á flugvöll.“

„Ég fer ekki með,“ rumdi í svefnrottunni.

„Ég meina alltaf það sem ég segi,“ sagði Lísa „og það er það sama.“

„Síður en svo,“ sagði hattarinn. „Þú yrðir ekki mikill stjórnmálamaður. Þeir gera hvorugt.“

Páskahérinn byrjaði: „Þú gætir eins sagt: ,Ég svík það sem ég lofa …“, en kláraði ekki setninguna.

Hattarinn leit á úrið og spurði: „Hvaða öld er núna?“

„Sú tuttugasta og fyrsta,“ sagði Lísa umhugsunarlaust.

„Tveimur öldum á eftir tímanum,“ sagði hann. „Þetta fékk ég í afmælisgjöf frá félögunum í flokknum.“

„Erum við komin með nýja stjórnarskrá?“ spurði svefnrottan í svefnrofunum og lagði sig svo aftur.

Lísa var enn að velta fyrir sér gátunni: „Hvert er sambandið á milli skatta og útgjalda?“

„Hef ekki hugmynd,“ sagði hattarinn.

„Ný stjórnarskrá er svarið,“ sagði svefnrottan.

Hattarinn og páskahérinn tóku hana á milli sín og tróðu henni ofan í tekönnuna.

„Ætlar þú að fylgja mér út á flugvöll?“ spurði hérinn hattarann.

„Ég gæti skroppið með þér,“ sagði Lísa. „Ég er á leið til útlanda.“

„Þú færð kauphækkun, ef þú ferð ekki,“ sagði hattarinn.

„Ég hef engin laun, svo ég get ekki fengið kauphækkun,“ svaraði Lísa.

„Þú meinar að þú getir ekki fengið kauplækkun,“ hrópaði hattarinn æstur.

„Allt sem hún þarf er ný stjórnarskrá,“ tuldraði svefnrottan innan úr tepottinum.

Páskahérinn speglaði sig í tebollanum: „Ég er vilji fólksins.“

Benedikt Jóhannesson

www.heimur.is/benedikt
Afsökunarbeiðni (BJ)

Að undanförnu hef ég átt skoðanaskipti við hinn virta og óháða fræðimann Stefán Ólafsson prófessor. Það hefur verið skemmtileg upplifun að sjá þennan hógværa fræðaþul leiðrétta Hagstofuna, jafnframt því sem hann hefur hvatt til þess að Frjáls verslun safni meiri gögnum til birtingar í tekjublaði sínu.

Stefán hefur nú hvatt til þess að ég biðjist afsökunar á pistli sem ég skrifaði í gær. Það er mér ljúft, en eftir nákvæma yfirferð er ég ekki viss um hvaða setning í pistlinum það er sem Stefán hnýtur um. Af því að mér gefst ekki færi á að skrifa meira um þetta mál á næstunni verður afsökunarbeiðnin opin. Pistill minn sem hér um ræðir var 14 málsgreinar (að frátalinni tilvitnun í grein Stefáns sem ég reikna með að þurfa ekki að biðjast afsökunar á). Því væri tilvalið að senda mér númer þeirra setningar þar sem ég fór með rangt mál, þó að ekki væri nema lesendum til glöggvunar.

Margir hafa skrifað mér vegna þessara málefnalegu skoðanaskipta og haft orð á því, hve gott sé að hafa í háskólanum óflokksbundinn prófessor, sem setji fram sitt mál með þeim kurteislega og yfirvegaða hætti sem raun ber vitni. Ekki er að efa að marga fýsir að fá óháðan og hlutlausan fræðimann í sínar raðir. Ég sé til dæmis að flokkssystkin mín á Vefþjóðviljanum eru þegar farin að bera víurnar í Stefán.

Nú er komið að lokum þessarar rökræðu og gott að þakka fyrir heiðarlega og íþróttamannslega framkomu.

Benedikt Jóhannesson

PS Farinn á húkkaraballið.

01. ágúst 2012| Myndin sem breyttist (BJ)

31. júlí 2012| Nær allt annað rangt (BJ)

30. júlí 2012| Villandi tal um tekjur á Íslandi (BJ)
Myndin sem breyttist (BJ)

Hinn virti, óháði fræðimaður Stefán Ólafsson prófessor birti þann 31.7. á bloggi sínu áhugaverða grein um tekjuskiptingu og vitnaði þar til talna Hagstofunnar, þar sem jöfnuður á Íslandi er reiknaður með svonefndum Gini-mælikvarða.

Enginn hefur efast um að tölur Hagstofunnar séu samanburðarhæfar við útreikninga í Evrópulöndum. Þær sýndu einmitt að á Íslandi var tekjujöfnuður mun meiri en í öllum löndum Evrópu nema einu árið 2004, en eins og sögufróðir menn muna var það síðasta ár Davíðs Oddssonar sem forsætisráðherra.

Stefán birtir í blogginu áhugaverða mynd (hægt er að stækka myndina með því að smella á hana):

Niðurstaða Stefáns útfrá myndinni er eftirfarandi:

NIÐURSTAÐA: Aukning ójafnaðar hér á landi fram að hruni var mun meiri en sést hefur í öðrum vestrænum löndum. Raunar var hún fordæmalaus.

Umskipti til aukins jafnaðar eftir hrun voru einnig fordæmalaus. Nú er staðan svipuð og var á árinu 2003 eða fyrr.

Niðurstöður mínar og samstarfsmanna minna eru vendilega studdar af gögnum Hagstofunnar (eins og hér hefur verið sýnt), en einnig af skýrslum OECD og skýrslum Eurostat.

Vegna þess að Stefán vitnar til Hagstofunnar er áhugavert að skoða mynd sem birtist í riti þess Laun, tekjur og vinnumarkaður 26.3. 2012. Þar birtist þessi mynd (hægt er að stækka myndina með því að smella á hana):

Glöggir lesendur sjá að tölurnar eru svipaðar og hjá Stefáni (sjá bláa ferilinn). Hagstofan sýnir hins vegar mestan ójöfnuð árin 2007-9, en árið 2007 komst Samfylkingin einmitt í stjórn. Ójöfnuðurinn varð mestur árið 2009, undir stjórn Jóhönnu Sigurðardóttur forsætisráðherra.

Allur ferillinn hefur færst til um eitt ár á ferð sinni frá Hagstofunni til Stefáns.

Nú vakna sú spurning hvorum hafi orðið á í messunni, Stefáni eða Hagstofunni? Það er ólíklegt að óháður, óflokksbundinn fræðimaður eins og Stefán hafi fært skalann til, í því skyni að sanna kenningu sína um að ójöfnuður hafi aukist fram að hruni en dregist svo saman eins og hans mynd sýnir.

Nei, Hagstofan hlýtur að hafa gert mistök.

Benedikt Jóhannesson

PS Vegna athugasemdar sem birtist á bloggi Stefáns hafði ég samband umsjónarmann Hagstofunnar vegna könnunarinnar. Hann staðfesti að hún væri í samræmi við Evrópustaðla. Áðurnefnd skýrsla um könnunina byrjar einmitt svona:

Tekjur landsmanna dreifðust jafnar árið 2011 en þær hafa gert áður í lífskjararannsókn Hagstofunnar sem hófst árið 2004. Árið 2011 var kaupmáttur ráðstöfunartekna hjá öllum tekjuhópum sambærilegur við það sem hann var árið 2004.

Það er því ljóst að hér hefur ekki aðeins Hagstofunni orðið á heldur ekki síður Hagstofu Evrópusambandsins.

bj

Sjá einnig:

31. júlí 2012| Nær allt annað rangt (BJ)

30. júlí 2012| Villandi tal um tekjur á Íslandi (BJ)
Ragnar Árnason: Ódýrt kosningaloforð

Ragnar Árnason, prófessor í hagfræði og einn af föstum álitsgjöfum í Frjálsri verslun, telur að með fjárfestingar- áætlun ríkisstjórnar- innar fyrir árin 2012 til 2015 sé í rauninni verið að lofa upp í ermina á næsu ríkisstjórn. Erfitt sé að skoða áætlunina sem annað en ódýrt kosningaloforð. Ég birti sjónarmið Ragnars hér í þessum pistli vegna þess að við vinnslu nýútkomins blaðs Frjálsrar verslunar urðu þau leiðu mistök í umbroti að grein Ragnars datt út og var pistill hans úr síðasta blaði birtur aftur.

Ragnar og lesendur Frjálsrar verslunar eru beðnir velvirðingar á þessum mistökum. Hér kemur álit Ragnars á fjárfstingaráætluninni:

EFNAHAGSMÁL

Ragnar Árnason, prófessor í hagfræði við Háskóla Íslands:

Fjárfestingaráætlun ríkisstjórnarinnar

Ragnar Árnason segir um fjárfestingaráætlun ríkisstjórnarinnar fyrir árin 2012-2015 að með þessari áætlun sé í rauninni verið að lofa upp í ermina á næstu ríkisstjórn. Hann bendir á að kjörtímabil núverandi ríkisstjórnar renni út í maí 2013, aðeins fimm mánuðum eftir að þessi 36 mánaða áætlun eigi að hefjast, og því sé erfitt að skoða hana sem annað en ódýrt kosningaloforð.

„Sé áætlunin engu að síður tekin alvarlega er margt við hana að athuga. Eitt er að hún felur í sér tiltölulega óverulegar fjárfestingar á þjóðhagslegan mælikvarða. Sá hluti þessara fjárfestingaráforma sem fjármagna á með veiðigjaldi og bankasölu, þ.e. 39 milljarða kr. á þremur árum, er einungis um 1% af vergri landsframleiðslu á ári.

Heildaráformin upp á 88 milljarða króna, sem ekki er útskýrt að öðru leyti hvernig eigi að fjármagna, nema um 2% af vergri landsframleiðslu á ári. Þessar tölur eru óverulegar miðað við minnkun fjárfestinga hér á landi frá upphafi kreppunnar sem nemur um 10% af vergri landsframleiðslu árlega.

Við þetta bætist að ósennilegt er, svo ekki sé meira sagt, að þessi fjárfestingaráform feli í sér nokkra aukningu á heildarfjárfestingu í landinu. Sá hluti þeirra sem fjármagna á með veiðigjaldi minnkar auðvitað fjárfestingar sjávarútvegsfyrirtækjanna að sama skapi.

Svipuðu máli gegnir um þann hluta fjárfestinganna sem fjármagna á með sölu banka. Sé salan til innlendra aðila þá minnka kaupendurnir auðvitað aðrar fjárfestingar sínar að sama skapi.

Sé sala bankanna hins vegar til erlendra aðila, sem er raunar afar ólíklegt við ríkjandi og fyrirsjáanlegar aðstæður á næstu árum í hinum alþjóðlega bankaheimi, getur verið um viðbótarfjárfestingu að ræða. Sú viðbót er hins vegar af þeim toga sem kallaður hefur verið erlend fjárfesting og núverandi ríkisstjórn hefur í reynd til þessa sett sig eindregið gegn.“

Jón G. Hauksson

[email protected]
Þrjú stærstu skulda of mikið (JGH)

Þrjú af fimm stærstu sveitarfélögum landsins skulda of mikið og uppfylla ekki skilyrði sveitar- stjórnarlaga um fjárhagsstöðu. Reykjanesbær skuldar 300% af árstekjum, Hafnarfjörður 259% og Kópavogur 244%. Reykjavík skuldar 110% (án skulda Orkuveitu Reykjavíkur) og Akureyri 140%. Þessar tölur segja að minna verður um framkvæmdir í þessum sveitarfélögum og þau gera lítið annað bitastætt en vinna fyrir skuldum næstu árin.

Það er góð aðferðafræði að miða skuldirnar við árstekjur því þær eru eini alvöru grunnurinn sem lánveitendur geta stólað á þegar þeir lána einstaklingum, fyrirtækjum, kirkjum og bæjarfélögum.

Besta tryggingin fyrir því að fá lán greitt til baka er að framtíðartekjur lántakenda séu í lagi.

En hvað þýðir það ef sveitarfélag verður gjaldþrota? Hvað geta kröfuhafar tekið upp í skuld? Eignir bæjarfélaganna, eins og skóla, íþróttahús, bæjarskrifstofur, lóðir eða einstök fyrirtæki bæjarfélaganna? Er eftir miklu að slægjast þar?

Geta kröfuhafar tekið heimili fólksins? Nei.

Ekki fer samt á milli mála að húseignir íbúa verði illseljanlegri ef sveitarfélög komast í þrot, líkt og gerst hefur á Álftanesi.

Þess vegna vaknar sú spurning hvað það merki í reynd ef sveitarfélög verða gjaldþrota? Hverju breytir það?

Væntanlega því að íbúarnir þurfa að greiða hærra útsvar til að greiða upp í skuldir? Þó er þak á því hvað hægt er að hækka útsvar á íbúa sveitarfélags mikið.

Álagið á Álftanesi, sem komst í þrot árið 2009, er mikið en íbúunum ekki óyfirstíganlegt. Það er 10% hærra en annarra sveitarfélaga, eða um 14,5% í stað um 13,2%.

Þá var sömuleiðis gripið til þess ráðs eftir þrotið 2009 að hækka álagningu fateignaskatts á íbúðarhús á Álftanesi upp í 0,4% úr 0,28%.

Lausnin á vanda Álftaness virðist sem stendur vera að sameinast Garðabæ og verður kosning íbúa um það mál í október næstkomandi.

Álftnesingar hafa hagrætt í rekstri en það sem mestu skiptir fyrir Garðbæinga er að lánadrottnar Álftaness hafa samþykkt að lækka skuldir sveitarfélagsins um 32%. Eftir stendur þá hvort það séu nægilega miklar afskriftir til að Garðbæingar bíti á agnið.

Þá vaknar sú spurning hvort kröfuhafar Kópavogs, Hafnarfjarðar og Reykjaness þrýsti á sameiningar vegna skuldavanda þessara sveitarfélaga.

Oft hefur verið rætt um að sameina sveitarfélögin á höfuðborgarsvæðinu. Garðabær og Seltjarnarnes standa vel og eru varla tilkippileg af þeirri ástæðu.

En kannski endar þetta á því að kröfuhafar koma þessum bæjarfélögum saman frekar en stjórnmálamennirnir.

Bæjarfélögin fyrir norðan íhuga núna að skella sér í stórfelldar skuldir til að kaupa Grímsstaði á Fjöllum og endurleigja jörðina til Kínverjans Nubo.

Það getur vel verið að pólitíkusar komi af fjöllum þegar rætt er um skuldir sveitarfélaga.

En menn taka ekki bæjarfélag svo glatt upp í skuld. Eða hvað?

Jón G. Hauksson

[email protected]
Nokkrir góðir dagar í pólitík (BJ)

Fyrir nokkrum árum hafði ég áhyggjur af því að Guðni Ágústsson gæti ekki ákveðið hvort hann ætlaði að vera trúður eða stjórnmálamaður. Árið 2008 ákvað hann að hætta í pólitík og flutti um sinn á einhvern bar í Evrópusambandinu kenndan við einhverja Klöru, ef ég man rétt. Nokkru seinna varð ljóst að hann ætlaði ekki að setjast í steininn helga heldur einbeita sér að því að feta í fótspor eftirhermu sinnar, Jóhannesar Kristjánssonar. Ég sá hann fyrst í þessu nýja hlutverki í Garðabæ þar sem hann sagði að hann væri svolítið smeykur að koma, því það hlyti að vera hætta á því að smitast af svínaflensu svona nálægt Bessastöðum. Salurinn lá í hlátri.

Nú hefur Guðni ákveðið að fara í stórkostlega markaðsherferð með því að búa til brandara sem slær öllum við. Hann skoraði á forsetann að halda áfram í fjögur ár. Þetta var góður brandari og langflestir Íslendingar náðu honum. Þrjátíu þúsund skildu hann ekki. Meðal þeirra er forsetinn sjálfur.

Aumingja Ólafur heldur að allt samfélagið snúist um hann. Það er nánast brjóstumkennanlegt að fylgjast með honum delera. Hann segist sjálfur hafa sagt það skýrt á nýjársdag að hann ætlaði að hætta. Skilaboðin voru ekki skýrari en svo að þegar Ólafur Harðarson, kollegi hans úr háskólanum, spurði hann hvernig túlka ætti ræðuna sagði Ólafur að það væri óviðeigandi að forsetinn túlkaði eigin orð. Þetta varð til þess að Ólafur Harðar setti í loftið söguna um vafann. Mér dettur ekki í hug að hann hafi verið með nafna sínum í plottinu. Hann var bara nytsamlegur sendiboði.

Forsetinn hefur sjálfur beðið spenntur eftir því að undirskriftum fjölgaði. Þrátt fyrir dýra auglýsingaherferð vikum saman tókst ekki að safna nema 30 þúsund undirskriftum. Í hverri viku koma þrjúhundruð þúsund gestir inn á mbl.is, vef sem auglýsti undirskriftasöfnunina á áberandi stað. Um 90% ákváðu að skrifa ekki undir. Var listinn þó svo heillandi að jafnvel Mikki mús og Andrésína gátu ekki haldið aftur af sér.

Að hugsa sér hvað Ólafur er góður að bjóðast til þess að vinna ókeypis fyrir þjóðina. Rétt eins og hann sparaði þjóðinni fúlgur með því að fljúga í einkaþotum útrásarvíkinga í stað þess að fljúga með flugfélögunum. Ekki er að efa að þau hjón hafa með gleði borgað skattinn af hlunnindunum þegar reikningur barst frá skattayfirvöldum. Alltaf til í að rétta hjálparhönd.

Annars er margt sem liggur þungt á heimsbyggðinni þessa daga. Lögmaður Domique Strauss Kahns spyr hvernig hægt sé að vita hvort nakin kona sé vændiskona eða ekki. Mestu spekingar heimsins voru ráðþrota yfir þessari gátu þar til svarið kom loks frá sérfræðingi á Íslandi. Maður ræðir við konuna um heimspeki og ef hún svarar í sömu mynt er hún vændiskona.

Loks sé ég að Ragnar Árnason ætlar í mál við Þór Saari. Þór tekur því með jafnaðargeði og sagði á Eyjunni. „Það er bæði Hagfræðistofnun og Háskóla Íslands til minnkunar að starfsmenn skólans gangi fram með þessum hætti,“

Ég vona að Þór Saari verði sér aldrei til minnkunar. Það gæti orðið mjög alvarlegt mál.

Benedikt Jóhannesson

www.heimur.is/benedikt
Við erum bensíntittir (JGH)

Óli heitinn í Olís notaði einhvern tíma orðið bensíntittur í viðtali. Það var þegar hann fór af skrifstofunni og gerðist starfsmaður á plani; var á dælunni í einn dag. Þá sagðist hann vera orðinn bensíntittur. Núna er Oddný G. Harðardóttir fjármálaráðherra komin á dæluna og malar þar gull. Hún er bensíntittur samtímans. Malar gull. Þetta er eins og að vinna gullpottinn hjá henni þegar krónurnar dælast í ríkiskassann.

Við bíleigendur eru raunar allir bensíntittir í vinnu fyrir hið opinbera. Þegar við tökum bensín leitum við í sjálfsafgreiðsluna og dælum bæði á tankinn og í ríkiskassann.

Verð á bensíni hækkaði í dag í 264 krónur lítrinn af dísil og í 258 krónur bensínlítrinn. Ekki heyrði ég samt í neinum bílflautum í dag. Við Íslendingar látum allar bensínhækkanir yfir okkur ganga. Kvörtum ekki, tuðum heima hjá okkur, og ökum ef til vill minna.

Ríkið tekur 123 krónur af 258 króna verði bensínlítrans; næstum helminginn. Ríkið fær núna 53 krónum meira í skatta af hverjum lítra af bensíni en það fékk fyrir fjórum árum áður en kreppan skall á.

Ríkið tekur 240 þúsund í skatta á ári af meðafjölskyldu sem kaupir bensín. Það er yfir 100 þúsund krónum meira en hún gerði fyrir fjórum árum þegar hún tók 140 þúsund í sinn hlut.

Í millitíðinni skall ekki á nema ein kreppa eða svo. Að vísu harðasta kreppa lýðveldisins. Hverju breytir það?

Við bensíntittir dælum af krafti fé í ríkiskassann fyrir fjármálaráðherra. Við erum eins og hamstur í hjóli, dælum og dælum.

Ekki má heyra minnst á að lækka verðið. Að vísu leggja sjálfstæðismenn til að lítrinn lækki niður í 200 krónur og ríkið græði ekki eins mikið á bensínhækkunum.

Sú lækkun kemst örugglega ekki í gegnum þingið. Það er sagt að verðið sé bara eins og í Noregi þar sem laun eru meira en tvöfalt hærri en á Íslandi. Það tekur Norðmanninn meira en helmingi styttri tíma að vinna fyrir bensínlítranum.

FÍB áætlar að kostnaður hverrar fjölskyldu vegna bensínkaupa sé um 500 þúsund krónur á ári og þar af sé hlutur hins opinbera (skatttekjur) yfir 240 þúsund krónur.

Svona er hækkunin.

Bensín 95 oktan

Verð á lítra Hlutur ríkisins

Febrúar 2008: 138 kr. 70 kr.

Febrúar 2009: 144 kr. 76 kr.

Febrúar 2010: 200 kr. 104 kr.

Febrúar 2011: 216 kr. 110 kr.

Febrúar 2012: 258 kr. 123 kr.

Dísil

Verð á lítra Hlutur ríkisins

Febrúar 2008: 142 kr. 70 kr.

Febrúar 2009: 163 kr. 79 kr.

Febrúar 2010: 198 kr. 95 kr.

Febrúar 2011: 219 kr. 105 kr.

Febrúar 2012: 264 kr. 120 kr.

Verð á bensíni stefnir í 300 krónur lítrinn. Það verða ekki margar vikur þangað til að sá múr fellur.

Í morgun var ég spurður að því af ágætum samstarfsmanni mínum hvort ég væri byrjaður að safna fyrir berjamónum í haust.

Ég svaraði því neitandi en hóf söfnunina þegar í stað.

Jón G. Hauksson

[email protected]
6. tbl. tímaritsins Ský er komið út

Blaðið er stútfullt af skemmtilegu og fræðandi efni. Forsíðuviðtalið er við Óttarr Proppé um pönk og pólitík. Rætt er við forsprakka hljómsveitarinnar Dranga um ævintýralega samvinnu þriggja frábærra tónlistarmanna og nýja hljómplötu. Þá er úttekt á helstu skíðaperlum Íslands og viðtal við Björgvin Björgvinsson, einn þekktasta skíðakappa landsins. Bóka- og tónlistargagnrýnin er á sínum stað ásamt umfjöllun er um kvikmyndir, skák, matreiðslu, menningu og margt fleira. Hægt er að nálgast eintak af blaðinu á rafrænu formi með því að smella á myndina hér til hliðar.

Efnisyfirlit:

6 Leiðari.

8 Óttarr Proppé: Pönk og pólitík.

14 Ævintýraferð hljómsveitarinnar Dranga.

18 Magnús Carlsen heimsmeistari í skák.

24 Morðið á Kennedy.

28 Skíðaperlur Íslands.

36 Augnheilsa.

42 Ísafjörður: Þar sem gamli tíminn lifir

46 Bóka- og tónlistargagnrýni.

48 Kvikmyndastjarnan: Chris Hemsworth.

53 Ásgerður Ólöf Ásgeirsdóttir ræðukona

54 Matreiðsla: Dönsk jólaönd.
5. tbl. tímaritsins Ský er komið út

Blaðið er einkar veglegt að þessu sinni og stútfullt af skemmtilegu efni fyrir flesta aldurshópa. Forsíðuviðtalið er við Gerði Kristnýju rithöfund: Á skáldafáki um heiminn. Þá er m.a. fjallað um tónlist, bækur, kvikmyndir, knattspyrnu og heilsu. Aftast í blaðinu er girnileg uppskrift að bananaköku á hvolfi - tilvalið til að prófa um jólin. Þeir sem fljúga innanlands með Flugfélagi Íslands fá ókeypis eintak af blaðinu í kaupbæti. Verð í lausasölu er 850 kr. og hægt er að kaupa blaðið hjá Heimi útgáfu, Borgartúni 23, 105 Reykjavík eða panta í s. 512-7575. Bon Appétit!